A belga nagydíj időmérőjén csak a 14. helyet szerezte meg, a verseny első körében, baleset miatt kiesett, ami az idényben először fordult vele elő. Barrichello a két pontot érő hetedik helyen végzett, amivel ismét faragott a hátrányából a brittel szemben. Az olasz nagydíjon Button hosszú idő után ismét a dobogóra állhatott kiváló egykiállásos taktikával, a 6. helyről indulva. Barrichello mögött a második helyen végzett, így a csapattárs 14 pontra csökkentette lemaradását vele szemben. Szingapúrban a brit Heidfeld rajtbüntetése után is csak a 11. helyről indult. A rajt után mindkét Brawn feljebb zárkózott, Button csapattársa és Kovalainen mögött autózott nagyon sok üzemanyaggal, azonban a második kiállásánál mindkettőjüket megelőzte, az ötödik helyre felérve. A futam végén a 4. Vettelt is üldözni kezdte, de fékproblémája akadt, emiatt csak ötödik helyét tudta megvédeni csapattársával szemben. Az egy héttel későbbi japán nagydíjon 7. helyen végzett az időmérő edzésen, de sok más versenyzővel együtt 5 helyes rajtbüntetést kapott, mivel az időmérés utolsó szakaszában a sárga zászlós fázis alatt nem lassított. A versenyen a 10. pozícióból indulva nyolcadikként végzett Barrichello mögött, így pontelőnye a brazillal 14-re, a futamgyőztes Vettellel 16-ra csökkent.